Bejaarde in Stellenbosch-huis vermoorArgieffoto: Kent Williamson Die polisie is tans op die toneel waar ŉ 80-jarige vrou dood in haar huis in Paradyskloof in Stellenbosch gevind is. Kapt. FC van Wyk, woordvoerder van die polisie, het bevestig die polisie ondersoek ŉ saak van moord, maar kon nie onmiddellik veel meer inligting bekendmaak nie. Hy wou ook nie kommentaar lewer oor bewerings dat die vrou met ŉ skerp voorwerp doodgesteek is nie. Die vrou se liggaam is glo omstreeks 12:30 gevind. Dit is nog nie duidelik of enigiets uit die huis gesteel is nie. “Ons lede is steeds op die toneel besig met hul ondersoek. Enigiemand met meer inligting oor hierdie voorval, word versoek om Crime Stop op 08600 10111 of die Stellenbosch-polisiestasie te kontak,” het Van Wyk gesê. Die oorledene se naam is nog nie bekendgemaak nie.